Одбор за уставна питања и законодавство, на 60. седници одржаној 21. септембра 2021. године, утврдио је текст Нацрта уставног закона за спровођење Амандмана I до XXIX на Устав Републике Србије, који је достављен на мишљење Венецијанској комисији, у следећем тексту:

**ТЕКСТ НАЦРТА УСТАВНОГ ЗАКОНА ЗА СПРОВОЂЕЊЕ**

**АМАНДМАНА I ДО XXIX НА УСТАВ РЕПУБЛИКЕ СРБИЈЕ**

Члан 1.

Амандмани I до XXIX на Устав Републике Србије (у даљемтексту*:* Амандмани) примењују се даном када их прогласи Народна скупштина ако у погледу примене појединих Амандмана овим законом није другачије одређено.

Члан 2.

Судови и јавна тужилаштва настављају са радом до усклађивања са Амандманима према прописима којима су уређене њихове надлежности и организација, као и положај судија и јавних тужилаца и заменика јавних тужилаца, ако овим законом није другачије одређено.

Члан 3.

Закон о судијама, Закон о уређењу судова, Закон о јавном тужилаштву, Закон о Високом савету судства и Закон о Државном већу тужилаца ускладиће се са Амандманима у року од годину дана од дана ступања на снагу Амандмана.

Одредбе других закона ускладиће се са Амандманима у року од две године.

Члан 4.

Високи савет судства и Високи савет тужилаца биће конституисани у складу са законима којима се избор њихових чланова и надлежност усклађују са Амандманима, у року од 60 дана од дана ступања на снагу тих закона.

Председник Високог савета судства и председник Високог савета тужилаца бира се у року од 15 дана од дана избора свих чланова Високог савета судства, односно Високог савета тужилаца.

Члан 5.

Високи савет судства и Државно веће тужилаца настављају да обављају своје функције у складу са законима који су важили у време када су изабрани.

Чланови постојећег сазива Високог савета судства из реда судија и Државног већа тужилаца из реда заменика јавних тужилаца настављају да обављају функцију као чланови Високог савета судства и Високог савета тужилаца у складу са Амандманима, до истека мандата на који су изабрани.

Високи савет судства и Високи савет тужилаца конституисани су избором осталих чланова у складу са Амандманима и законом.

Члан 6.

Високи савет судства, Државно веће тужилаца, Влада и Народна скупштина настављају да обављају своје надлежности према судијама, председницима судова, јавним тужиоцима и заменицима јавних тужилаца које имају према законима који важе до конституисања Високог савета судства и Високог савета тужилаца у складу са законима којима се избор њихових чланова и надлежност усклађују са Амандманима, ако овим законом није другачије одређено.

Члан 7.

Судије Врховног касационог суда и судско особље у Врховном касационом суду настављају своје функције и радни однос у Врховном суду.

Заменици Републичког јавног тужиоца настављају своју функцију као јавни тужиоци у Врховном јавном тужилаштву, а тужилачко особље у Републичком јавном тужилаштву, наставља радни однос у Врховном јавном тужилаштву.

Члан 8.

Судије изабране на сталну функцију до ступања на снагу Амандмана настављају да врше своју функцију у судовима за које су изабрани.

Заменици јавних тужилаца изабрани на сталну функцију до ступања на снагу Амандмана настављају да врше своју функцију као јавни тужиоци у јавним тужилаштвима за која су изабрани.

Члан 9.

Судије и заменици јавних тужилаца који су пре ступања на снагу Амандмана изабрани на функцију од три године сматрају се даном ступања на снагу Амандмана изабраним на сталну функцију судије, односно јавног тужиоца, о чему одлуку доноси Високи савет судства, односно Државно веће тужилаца.

Народна скупштина наставља да бира судије и заменике јавних тужилаца по први пут на те функције до конституисања новог сазива Високог савета судства и Високог савета тужилаца, а нови сазиви Високог савета судства и Високог савета тужилаца констатују да њихова функција постаје стална.

Члан 10.

Председник Врховног касационог суда који је изабран пре ступања на снагу Амандмана наставља да врши своју функцију као председник Врховног суда до истека мандата на који је изабран и може бити биран на функцију председника Врховног суда, у складу са законима којима се његов избор усклађује са Амандманима.

Председници судова изабрани пре ступања на снагу Амандмана настављају да врше своју функцију до истека мандата на који су изабрани и могу бити бирани на функцију председника суда у истом суду, у складу са законима којима се њихов избор усклађује са Амандманима.

Републички јавни тужилац који је изабран пре ступања на снагу Амандмана наставља да врши своју функцију као Врховни јавни тужилац до истека мандата на који је изабран и може бити биран на функцију Врховног јавног тужиоца, у складу са законима којима се његов избор усклађује са Амандманима.

Јавни тужиоци изабрани пре ступања на снагу Амандмана настављају да врше своју функцију као јавни тужиоци који руководе јавним тужилаштвом до истека мандата на који су изабрани и могу бити бирани на функцију јавног тужиоца који руководи јавним тужилаштвом у истом јавном тужилаштву, у складу са законима којима се њихов избор усклађује са Амандманима.

Члан 11.

Овај уставни закон ступа на снагу даном проглашења на седници Народне скупштине.